32 beamptes van toetssentrums in Limpopo agter tralies | Netwerk24
Deur Marietie Louw-Carstens 18 Oktober 2019 19:24
Die Valke in Limpopo neem ’n man in hegtenis wat glo vervalste padwaardigheidsertifikate vir voertuie uitgereik het.Foto: VERSKAF
Altesame 32 amptenare van die departement van vervoer in Limpopo wat glo vervalste padwaardigheidsertifikate vir voertuie uitgereik het, is agter tralies.
Kapt. Matimba Maluleke, woordvoerder van die Valke in Limpopo, sê die inhegtenisnemings is deel van Operasie Corolla, waarin bedrog en korrupsie by voertuigtoetsstasies in die provinsie ondersoek word.
Maluleke sê 18 amptenare van die departement van vervoer is Donderdag in Polokwane in hegtenis geneem.
Hulle het glo herhaaldelik die identiteitsbesonderhede gebruik van niksvermoedende mense om padwaardigheidsertifikate vir onpadwaardige voertuie wat na die toetsstasies geneem is, uit te reik.
Dickson Masemola, LUR vir vervoer en veiligheid in Limpopo, en adv. Makhosini Msibi, uitvoerende hoof van die Padverkeerbestuurskorporasie, sê die provinsie se paaie sal veiliger wees as die talle onpadwaardige voertuie van die pad verwyder word.
Donderdag se inhegtenisnemings kom nadat die Valke Maandag reeds vier amptenare in Lephalale aangekeer het. Drie van die vier mans was op borgtog uit nadat hulle in April weens dieselfde beweerde misdrywe in hegtenis geneem is.
Maluleke sê tien amptenare van die vervoerdepartement is Woensdag as deel van Operasie Corolla in Marble Hall in hegtenis geneem.
Al 32 mans sal eersdaags in die landdroshowe in onderskeidelik Marble Hall, Lephalale en Polokwane op aanklagte van bedrog verskyn.
Meer oor: Valke | Limpopo | Misdaad | Inhegtegisname